ตลท.ขึ้นTrading Alertหุ้น THAI หลังราคาพุ่งกระฉูดกว่า18%
ตลท.สั่ง THAI ชี้แจง Trading Alert หลังราคาพุ่ง 18.75% วอลุ่มแตะ 4.13 พันลบ.
5 พ.ค. 2560

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ให้ บริษัท การบินไทย จำกัด (มหาชน) หรือ THAI เป็นหลักทรัพย์ที่มีระดับราคาและปริมาณการซื้อขายเปลี่ยนแปลงไปมากจากช่วงก่อนหน้า และอยู่ระหว่างบริษัทชี้แจงข้อมูล (Trading Alert List) ประจำวันที่ 4 พ.ค. 2560
โดยราคาหุ้น THAI ปิดตลาดวันนี้อยู่ที่ 20.90 บาท ปรับตัวขึ้น 3.30 บาท หรือ 18.75% ด้วยมูลค่าซื้อขาย 4.13 พันล้านบาท
สำหรับปัจจัยที่คาดว่าส่งผลให้ราคาหุ้นปรับตัวขึ้นแรงนั้นมาจากประเด็นที่มีการคาดการณ์กันว่ากำไรของ THAI ในไตรมาส 1/60 นั้นจะพลิกเป็นกำไร จากที่เคยมีผลขาดทุนเมื่อไตรมาส 4/59
โดยนายปริญทร์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.เคจีไอ (ประเทศไทย) เปิดเผยว่า ราคาหุ้น THAI ปรับตัวขึ้น คาดว่าจะเป็นแรงเก็งกำไรของนักลงทุน เนื่องจากผลกำไรของ THAI ในงวดไตรมาส 1/60 คาดว่าจะออกมาพลิกเป็นกำไรได้เมื่อเทียบกับไตรมาส 4/59 โดยคาดว่าจะมีกำไรสุทธิในไตรมาส 1/60 เท่ากับ 2.4 พันล้านบาท เพิ่มขึ้นจากไตรมาส 4/59 ที่ขาดทุนสุทธิ 1.46 พันล้านบาท
แต่หากเทียบกับไตรมาส 1/59 จะดูอ่อนกว่า โดยกำไรในไตรมาส 1/59 อยู่ที่ 6 พันล้านบาท เนื่องจากสถานการณ์ในช่วงไตรมาส 1/59 เป็นปกติ ขณะที่ไตรมาส 1/60 มีปัจจัยลบที่แอบแฝงที่กระทบต่อยอดนักท่องเที่ยว ทั้งกรณีทัวร์ศูนย์เหรียญ ,การอยู่ในช่วงไว้อาลัย เป็นต้น อย่างไรก็ดีในปีนี้ภาพโดยรวมของ THAI จะดูดีขึ้น
พร้อมคาดการณ์กำไรสุทธิทั้งปี 60 ไว้ที่ 3.20 พันล้านบาท เพิ่มขึ้นจากปี 59 ที่มีกำไรสุทธิ 15 ล้านบาท แต่คงแนะนำ “ถือ” หุ้น THAI เนื่องจาก upside เหลือน้อยลง เพราะราคาหุ้น THAI ได้ปรับตัวขึ้นไประยะหนึ่งแล้ว โดยให้ราคาเป้าหมายไว้ที่ 19.90 บาท/หุ้น
 